32003R0852
L 123/9
JURNALUL OFÍCIAL AL UNIUNII EUROPENE
REGULAMENTUL (CE) NR. 852/2003 AL COMISIEI
din 16 mai 2003
de modificare a Regulamentului (CE) nr. 1445/95 de stabilire a normelor de aplicare a regimului licențelor de import și de export în sectorul cărnii de vită și de mânzat
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1254/1999 al Consiliului din 17 mai 1999 privind organizarea comună a pieței în sectorul cărnii de vită și de mânzat (1), astfel cum a fost modificat ultima dată prin Regulamentul (CE) nr. 2345/2001 al Comisiei (2), în special articolul 29 alineatul (2),
întrucât:
(1)
În conformitate cu articolul 29 din Regulamentul (CE) nr. 1254/1999, orice export în afara Comunității de produse prevăzute la articolul 1 alineatul (1) literele (a) și (b) poate fi condiționat de prezentarea unei licențe de export.
(2)
Negocierile privind adoptarea unor concesii suplimentare, purtate în cadrul acordurilor europene între Comunitatea Europeană și țările asociate din Europa Centrală și de Est, urmăresc în special liberalizarea comerțului cu produse care țin de organizarea comună a piețelor în sectorul cărnii de vită și de mânzat.
(3)
Pentru a beneficia de aceste concesii, s-a convenit, în cadrul acestor negocieri, că produsele din sectorul cărnii de vită și de mânzat reglementate de unele din aceste acorduri și exportate din Comunitate către aceste țări trebuie însoțite de o copie conformă a licenței de export care să poarte mențiunea „Fără restituire”. În acest context, trebuie prevăzut ca statele membre să elibereze celor interesați, la cerere, conform unor dispoziții simplificate, licențe de export pentru produsele reglementate de Regulamentul (CE) nr. 1254/1999 pentru care, în prezent, nu este necesar o licență și care sunt destinate exportului către țările asociate din Europa Centrală și de Est.
(4)
Dat fiind faptul că licențele menționate mai sus urmăresc doar să ateste că produsele exportate nu au beneficiat de restituire la export, eliberarea acestor licențe nu face obiectul aplicării articolului 29 alineatul (1) al patrulea paragraf din Regulamentul (CE) nr. 1254/1999, în temeiul căruia eliberarea licențelor de export este condiționată de constituirea unei garanții care să asigure exportul produselor pe perioada de valabilitate a licenței. Din motive de claritate, este necesar să se precizeze că articolul 15 alineatul (2) din Regulamentul (CE) nr. 1291/2000 al Comisiei din 9 iunie 2000 de stabilire a modalităților comune de aplicare a regimului de licențe de import și export și de certificate de fixare în avans pentru produsele agricole (3), modificat ultima dată prin Regulamentul (CE) nr. 325/2003 (4), nu se aplică în cazul licențelor menționate.
(5)
Regulamentul (CE) nr. 1445/95 al Comisiei (5), astfel cum a fost modificat ultima dată prin Regulamentul (CE) nr. 118/2003 (6), trebuie modificat în consecință.
(6)
Măsurile prevăzute de prezentul regulament sunt în conformitate cu avizul Comitetului de gestionare a cărnii de vită și de mânzat,
ADOPTĂ PREZENTUL REGULAMENT:
Articolul 1
În Regulamentul (CE) nr. 1445/95, se inserează articolul 7a:
„Articolul 7a
(1) La cererea părții interesate, statele membre eliberează, fără întârziere, licențe de export pentru produsele din carne de vită și mânzat aferente codurilor NC 0206 10 91, 0206 10 99, 0206 21 00, 0206 22 00, 0206 29 99, 0210 99 59 și ex 1502 00 90, destinate exportului în țările asociate din Europa Centrală și de Est.
(2) Durata valabilității acestor licențe se stabilește la șaizeci de zile și acestea conțin, la rubrica 20, mențiunea:
«Fără restituire».
(3) Prin derogare de la articolul 8 alineatul (3), aceste licențe conțin, la rubrica 16, codul NC de opt cifre.
(4) Dispozițiile articolelor 9 și 13 nu se aplică licențelor emise în cadrul prezentului articol.
(5) Articolul 15 alineatul (2) din Regulamentul (CE) nr. 1291/2000 nu se aplică în cazul licențelor prevăzute la alineatul (1).”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 mai 2003.